पाएं अपने शहर की ताज़ा ख़बरें और फ्री ई-पेपरडाउनलोड करें
चंडीगढ़. बीच बाजार मैकेनिक निशु से थप्पड़ खाने वाले चंडीगढ़ पुलिस के इंस्पेक्टर प्रवीण शर्मा ने कोर्ट में समझौता कर लिया है। जिला अदालत के ज्यूडीशियल मजिस्ट्रेट आशीष शारदी की कोर्ट में इंस्पेक्टर प्रवीण शर्मा ने हलफनामा दिया है कि उनका मनमुटाव खत्म हो गया है और वह कोर्ट केस को आगे नहीं चलाना चाहते। जेएमआईसी आशीष ने आरोपी निशु को बरी कर दिया है और केस खत्म।
थाना-31 में 18 अगस्त 2012 को दर्ज हुए इस केस को खत्म करने के लिए क्या और कितने का खेल चला है, यह तो इंस्पेक्टर प्रवीण या आरोपी पक्ष ही बेहतर जानते हैं। लेकिन थप्पड़ खाने के बाद समझौता करने वाले इंस्पेक्टर पुलिस हेडक्वार्टर और सेक्टर 48 की मोटर मार्केट में चर्चा का विषय बने हुए हैं। इंस्पेक्टर प्रवीण इन दिनों कम्प्यूटर सेल के इंचार्ज हैं। पिछले साल उन्हें उत्कृष्ट सेवाओं के लिए मेडल मिला था।
थाना-31 के एसएचओ जसपाल सिंह का कहना है कि इंस्पेक्टर प्रवीण पर हाथ उठाने वाले आरोपी को दबोचा गया था। उसके खिलाफ केस कोर्ट में भेजा गया। अब कोर्ट में समझौता हुआ, तो इसमें हम क्या कर सकते थे। वहीं, निशु के मामा राहुल का कहना है कि वह समझौता करने नहीं गए थे। इंस्पेक्टर प्रवीण और हमारा जानकार बीच में पड़ा तो समझौता हुआ। वहीं, इस बारे में पूछे जाने पर निशु ने कहा कि वह इस बारे में कुछ भी नहीं कहना चाहते।
तब कहा था
यह वही इंस्पेक्टर हैं, जो निशु की गिरफ्तारी न होने पर अफसरों के सामने तक पेश हो गए थे। इसके बाद ही निशु को गिरफ्तार किया गया। उस दौरान प्रवीण का बयान था कि, मैं कभी नहीं भूल सकता कि इस उम्र में इंस्पेक्टर रैंक तक पहुंचने के बाद कोई आदमी मेरे मुंह पर तमाचा जड़ दे, वह भी बिना किसी कारण के। आरोपी को सजा दिलवाकर दम लूंगा।
अब कहते हैं
निशु ने मेरे पर हाथ उठाया था, इस पर केस दर्ज करवा दिया था। अब उसका मामा मेरे पास आकर घुटने पर बैठ गया कि निशु को माफ कर दूं, तब जाकर मैंने समझौता किया है। मैंने किसी लालच में समझौता नहीं किया, चाहे कोई 1 करोड़ सामने रख देता, मैं समझौता नहीं करता। लड़के (निशु) के फ्यूचर को देखकर मैंने समझौता किया है।
-प्रवीण, इंस्पेक्टर कम्प्यूटर सेल
दुकानदारों ने इंस्पेक्टर पर भी लगाए थे आरोप
18 अगस्त 2012 को इंस्पेक्टर प्रवीण ने थाना-31 में शिकायत देकर कहा कि वह सादी वर्दी में सेक्टर 48 की मोटर मार्केट में गए थे। कार पार्क करने लगे तो एक मैकेनिक (निशु) आ गया और कार कहीं और पार्क करने को कहा। चूंकि कार पार्किंग में ही खड़ी थी, सो प्रवीण ने मैकेनिक की बात को अनदेखा कर दिया। मैकेनिक ने उनका गिरेबां पकड़ कर थप्पड़ जड़ दिया। लोगों ने बीच बचाव किया, तब वह बचे।
इसके बाद भी मैकेनिक ने धमकी दी कि फिर यहां दिखाई दिया, तो जान भी ले लेगा। प्रवीण की शिकायत पर आईपीसी की धारा 323, 506 के तहत निशु के खिलाफ केस दर्ज हुआ था। हालांकि मोटर मार्केट के दुकानदारों ने आरोप लगाए थे कि इंस्पेक्टर प्रवीण ने भी मारपीट की है और गलत केस दर्ज कराया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva kas_Deva hin_Deva hin_Deva hin_Deva zho_Hant eng_Latn